Õppimine ei pea olema ilmtingimata seotud koolis või klassiruumis õppimisega. Õppida võib kõike ja kõikjal läbi töö, mängu, suhtlemise, reisimise, aga muidugi ka koolis ja kursustel. Iga uus kogemus annab meile uusi teadmisi ja oskusi. Europassi idee seisneb selles, et pakkuda  võimalusi inimestele oma kogemuste, oskuste ning teadmiste sõnastamiseks ja kirjapanemiseks. Vahel on seda vaja iseendale, et analüüsida, kes ma olen, kuhu ma jõudnud olen ja kuhu edasi võiks minna. Teinekord peame esitlema oma oskusi ja teadmisi ka teistele- kas siis tööd otsides, edasiõppimise plaane pidades või mõnes huvitavas projektis osalemiseks.